पाएं अपने शहर की ताज़ा ख़बरें और फ्री ई-पेपरडाउनलोड करें
पटवार यूनियन अबोहर के सदस्यों ने बुधवार को अपनी मांगों को लेकर काले बिल्ले लगाकर कोरोना नियमों का पालन करते पंजाब सरकार के खिलाफ प्रदर्शन किया और अपनी मांगों संबंधी तहसीलदार जसपाल सिंह बराड़ को मांगपत्र सौंपा। पटवार यूनियन के अध्यक्ष प्यारा सिंह ने बताया कि प्रदेश में पंजाब में पटवारियों के 4716 पद हैं, जिनके अधीन 1995 पटवारी काम कर रहे हैं और 2721 पद अभी भी रिक्त पड़े हैं। इस कारण हरेक पटवारी द्वारा अपने पटवार सर्कल के अलावा अन्य कई अतिरिक्त सर्कलों का काम बिना किसी मेहनताने से किया जा रहा है।
उन्होंने बताया कि मौजूदा महामारी के दौर में सरकार के राहत कार्य लोगों तक पहुंचाने और मृतकों के संस्कार भी पटवारियों द्वारा किए जा रहे हैं। इस मौके पर यूनियन की मांगों संबंधी उन्होंने बताया कि 18 महीनों की ट्रेनिंग को सेवा काल में शामिल करके ट्रेनिंग के दौरान बेसिक पे देने, पटवारियों का परख काल समय 3 साल की बजाय 2 साल करने, 2004 के बाद भर्ती पटवारियों के लिए पुरानी पेंशन स्कीम लागू करने, 7 पटवार सर्कलों के पीछे 1 फील्ड कानूनगो का पद की रचना करने, पटवारियों को वर्क स्टेशन, बिजली, पानी, चौकीदार की सुविधा देने, महंगाई भत्ते की अदायगी और 6वें पे-कमीशन की रिपोर्ट लागू करवाने जैसी मांगें मुख्य हैं।
आज पटवारी कार्यालय नहीं खोलेंगे : यूनियन
यूनियन के फैसले के अनुसार 6 मई और 7 मई के तहसील स्तरीय रोष धरने की बजाय समूह पटवारी रोष स्वरूप इन तिथियों को सामूहिक छुट्टी लेंगे और कोई भी पटवारी कार्यालय नहीं खोलेगा। उन्होंने बताया कि यदि उनकी मांगों को पूरा न किया गया तो संघर्ष को ओर तेज किया जाएगा। इस दौरान महासचिव कुलदीप सिंह, राधा कृष्ण, मनिंदर सिंह, जिला कानूनगो यूनियन के प्रधान चंद्र कुमार, प्रेम कुमार, जसपाल सिंह सहित अन्य सदस्य मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn